Predkladacia správa

17. november je štátnym sviatkom, s ktorým má stredná a staršia generácia občanov Slovenska spojené množstvo osobných zážitkov. Mladšia porevolučná generácia však už častokrát ani nevie, čo sa v tento deň odohralo a prečo je vlastne 17. november štátnym sviatkom. 17. november “žije“ predovšetkým v médiách - archívne materiály, spomienky a diskusie sa v tomto období v médiách vyskytujú pomerne často. Je zrejmé, že tento sviatok si okrem médií v rôznej forme verejných podujatí budú pripomínať aj viaceré politické strany, mládežnícke a študentské organizácie a neformálne občianske skupiny. K odkazu novembra 89 sa hlásia všetky politické subjekty tvoriace vládnu koalíciu. Otvorené podujatie, organizované vládou SR, by pri príležitosti 16. výročia novembrových udalostí rozhodne nemalo chýbať. Zvlášť aj preto, že predseda vlády minulý rok v médiách uviedol, že vláda SR si chce novembrové udalosti verejným podujatím na Námestí SNP pripomínať každý rok.

Verejné podujatie „16 rokov slobody“ sa bude konať v predvečer výročia novembrových udalostí, t.j. 16. novembra 2005 na Námestí SNP v Bratislave, v čase od 16.00 do 20.30 h. 

Podujatie bude koncipované ako verejná, otvorená, kultúrno-spoločenská udalosť, ktorá nepredpokladá aktívnu účasť vrcholných politických predstaviteľov štátu. Počas 4 hodín na pódiu situovanom v blízkosti súsošia na Námestí SNP vystúpi viacero hudobných skupín a interpretov (Peter Lipa, Jana Kirschner, česká skupina Mňága a Žďorp a ukrajinská skupina Hajdamaky). Ich hudobná produkcia, sprievodné slová moderátorov (Michael Kocáb a Ladislav Snopko) a viaceré symboly Novembra 89, ktoré budú na námestí prítomné v rôznych formách (sviečky, trikolóry, veľkoplošná projekcia s archívnymi zábermi a pod.), budú mať za cieľ pripomenúť si význam novembrových udalostí a posolstiev, ktoré výrazne ovplyvnili aj dnešnú realitu. Pri návrhu podujatia berieme do úvahy fakt, že dnešnú spoločensko-politickú realitu vnímajú občania rôzne. Prilákať ich, zastaviť sa na námestí, pripnúť si trikolóru, zapáliť sviečku a v reáliách pripomínajúcich november 89 aspoň na chvíľu pouvažovať o tom, čo prinieslo 16 rokov slobody Slovensku a každému jeho občanovi, je ambíciou navrhovaného oficiálneho podujatia pri príležitosti výročia udalostí z novembra 89. Prítomnosť ukrajinskej hudobnej skupiny a predstaviteľov bieloruskej opozície na pódiu bude okrem iného slúžiť aj ako symbol toho, že sloboda nie je uzavretá kapitola, ale že zápas o slobodu je dlhotrvajúcim procesom, a že čo sa nám už dnes zdá byť samozrejmé, je niekde inde vo svete ešte stále len nenaplnenou túžbou mnohých ľudí.

Náklady na realizáciu podujatia, predstavujúce technické náklady (pódium, ozvučenie, svetlá), veľkoplošnú obrazovku, honoráre, výrobu rekvizít, výrobu printov, propagáciu podujatia, vrátane plagátového výlepu a inzercie, výrobu dokumentárneho filmu a pod., budú hradené z rozpočtovej kapitoly Úradu vlády SR.